Aalborg Zoo har fået tre nye lemurunger, og de kan nu ses af publikum.

Indenfor de seneste fjorten dage er der blevet født tre lemurunger i Aalborg Zoo. Heraf er de to unger tvillinger. Ungerne er lige nu ikke mere end 10 centimeter lange, og de vejer godt 100 gram hver. De bliver båret rundt på maven af deres mødre, indtil de er store nok til at klare sig selv. De tre unger er allerede lukket ud i det store lemurbur til resten af flokken. Men selv om de endnu sidder trygt på maven af mor, så forsikrer dyrepasser Ove Dahl, at publikum meget snart vil se de tre små unger drøne rundt i lemurburet sammen med de andre dyr. - De vil komme til at rende rundt herinde i anlægget. Der bliver rigtigt gang i den. Vi har jo flere unger fra sidste år, og de vil komme til at lege rigtigt meget med dem, siger Ove Dahl.